ธปท.สอบแบงก์เอี่ยวสจล.
แบงก์ชาติเพิ่งตื่น สั่งแบงก์เอี่ยวเงิน สจล.แจงข้อเท็จจริง ไทยพาณิชย์ย้ำร่วมมือตำรวจเต็มที่
24 ม.ค. 2558

แบงก์ชาติเพิ่งตื่น สั่งแบงก์เอี่ยวเงิน สจล.แจงข้อเท็จจริง ไทยพาณิชย์ย้ำร่วมมือตำรวจเต็มที่
นายจิรเทพ เสนีวงศ์ ณ อยุธยา โฆษก ธนาคารแห่งประเทศไทย (ธปท.) เปิดเผยว่า ธปท.มิได้นิ่งนอนใจกรณีปัญหาของสถาบันเทคโนโลยีพระจอมเกล้าเจ้าคุณทหารลาดกระบัง (สจล.) และได้สั่งให้ธนาคารที่เกี่ยวข้องชี้แจงรายละเอียดข้อเท็จจริงแล้ว โดย ธปท.อยู่ระหว่างตรวจสอบข้อมูลเพิ่มเติมจากที่ธนาคารชี้แจงข้อมูลมา อย่างไรก็ดี ธปท.ได้มีการประเมินระบบการควบคุมภายในของธุรกรรมต่างๆ ของธนาคารจากหน่วยงานตรวจสอบภายใน ผู้สอบบัญชีภายนอก ระบบงานต่างๆ ด้านเทคโนโลยีสารสนเทศ รวมถึงในเรื่องร้องเรียนต่างๆ ที่เกิดขึ้นของลูกค้าและผู้ที่เกี่ยวข้อง
“ธปท.จะมีการสุ่มตรวจสอบเพื่อประเมินความเสี่ยงในธุรกรรมต่างๆ แต่ที่ผ่านมาพบว่าธุรกรรมเงินฝากของลูกค้ามีข้อบกพร่องอยู่บ้าง แต่ส่วนใหญ่เกิดจากการปฏิบัติงานของพนักงานธนาคาร ไม่ใช่ระบบงาน” นายจิรเทพ กล่าว
นายพงษ์สิทธิ์ ชัยฉัตรพรสุข ผู้ช่วยผู้จัดการใหญ่อาวุโส สายบริหารการป้องกันอาชญากรรมทางการเงินและความปลอดภัย ธนาคารไทยพาณิชย์ ชี้แจงกรณีที่ สจล.ตั้งข้อสังเกตว่าธนาคารไม่ให้ความร่วมมือในการส่งเอกสารสลิปการเบิกถอนเงินตัวจริง ว่า เอกสารดังกล่าวเป็นหลักฐานทางคดี คงให้ทาง สจล.ไม่ได้ และที่ผ่านมาได้ส่งหลักฐานให้ สจล.แล้ว 2 กล่องใหญ่ แต่กลับบอกว่าไม่ใช่เอกสารสำคัญ ทั้งที่สถาบันเป็นผู้ขอมาเอง
สำหรับที่ตำรวจบอกว่า ขอเอกสารจากธนาคารแล้วไม่ได้รับ อยากให้ตำรวจมีการประสานงานกัน เพราะตำรวจที่ทำคดีนี้มีหลายชุด บางชุดฝ่ายสืบสวนขอมาแล้ว แต่ฝ่ายสอบสวนขอซ้ำมาอีก ส่วนแคชเชียร์เช็ค ที่ตำรวจบอกว่ายังไม่ได้รับนั้น แม้จะไม่ได้อยู่ในความรับผิดชอบของธนาคารไทยพาณิชย์ เพราะต้นฉบับอยู่กับธนาคารที่เรียกเก็บ แต่ได้ประสานกับธนาคารนั้นให้แล้ว และยังไม่ได้รับแคชเชียร์เช็คดังกล่าว เพราะต้องใช้เวลาในการค้นหา 
ด้านการที่ผู้บริหาร สจล. ระบุว่า จะทบทวนการเป็นลูกค้าของธนาคารไทยพาณิชย์นั้น นายพงษ์สิทธิ์ ยืนยันว่า ธนาคารยึดหลักธรรมาภิบาลในการปฏิบัติหน้าที่ สำหรับสิ่งที่เกิดขึ้นในครั้งนี้ ธนาคารตอบคำถามได้ทุกประเด็น แต่เข้าใจว่าสถาบันอาจจะเข้าใจคลาดเคลื่อน โดยธนาคารพร้อมที่จะให้ความกระจ่างได้ทุกเมื่อ และมั่นใจว่าทำหน้าที่อย่างไม่ขาดตกบกพร่อง ปัญหาที่เกิดขึ้นแม้จะไม่ได้มีจุดเริ่มต้นมาจากธนาคาร แต่พร้อมจะร่วมมือจนถึงที่สุด สุดท้ายผู้บริหารจะตัดสินใจอย่างไรก็พร้อมน้อมรับในฐานะที่เป็นเจ้าของบัญชี
“หากองค์กรใดที่กังวลว่าจะเกิดเหตุการณ์เช่นเดียวกับ สจล. สามารถขอยืนยันยอดธุรกรรมมายังธนาคารได้ทันที และธนาคารยินดีมากที่จะตรวจสอบให้ เพื่อป้องกันไม่ให้เกิดเหตุการณ์ซ้ำรอย” นายพงษ์สิทธิ์ ระบุ